﻿Cancerul sânului continuă să fie o problemă de mare actualitate în oncologie deoarece pe de o parte frecvenţa îmbolnăvirilor prin această localizare se menţine la un nivel foarte ridicat, iar pe de altă parte evoluţia este gravă mai ales în stadiile avansate în plus, au apărut modalităţi de reducere a mortalităţii, screening-ul mamar permiţând descoperirea bolii înainte de a avea manifestări clinice sau în stadii puţin avansate, situaţii în care procentul de vindecări este foarte ridicat La noi în ţară situaţia cancerului mamar poate fi considerată dramatică dacă avem în vedere că mai mult de jumătate din bolnave sunt diagnosticate în stadii avansate şi prin urmare costurile terapeutice sunt ridicate iar rezultatele mai puţin bune Acest semnal de alarmă ne îndreptăţeşte să susţinem elaborarea unui program de prevenţie şi depistare" pentru cancerul glandei mamare EPIDEMIOLOGIA CANCERULUI MAMAR În 1993 în România incidenţa cancerului mamar a fost de 33,4%0o de locuitori populaţie feminină; a crescut în 1995 la 40,94%oo şi în 1998 la 43,37%oo Acelaşi fenomen s-a întâmplat şi cu mortalitatea care de la 15,6%oo de femei în 1978, a ajuns la 20,67%oo de femei în 1993 şi de 23,27%oo de femei în 1996 Incidenţa şi mortalitatea cea mai mare ca de altfel şi prevalenta se află în Bucureşti; mortalitatea a fost aici în 1993 de 31,39%oo de locuitori populaţie feminină şi în 1996 de 36,78%oo faţă de 20,67%oo de locuitori populaţie feminină cât se înregistra pe întreaga ţară în 1993 şi de 23,27%oo în 1996, iar incidenţa a fost în Bucureşti de 56,6%oo de femei în 1993 Prevalenta pe ţară este de 252,22%oo de femei în timp ce în capitală este de 524,60%oo de femei La noi în ţară 2/3 din bolnave se prezintă în stadiile III şi IV, situaţie explicabilă pe de o parte prin educaţia oncologică insuficientă a populaţiei, iar pe de altă parte prin neaplicarea măsurilor de depistare precoce a acestei localizări aşa cum este prevăzut în toate programele de luptă contra cancerului din lume în plus medicii, indiferent de specialitatea lor nu fac o examinare clinică sistematică a sânului mai ales la femeile din grupele de vârstă cu risc Se mai poate adăuga că în multe cazuri strategia terapeutică este insuficient fundamentată ştiinţific, uneori se folosesc tratamente neconvenţionale de către persoane total neavizate, fapt ce se reflectă în rezultatele terapeutice slabe, cu grele consecinţe economice şi etic-umane ETIOLOGIE - FACTORI DE RISC Factori de mediu * iradierea regiunii toracice mai ales înainte de 30 de ani; * dieta alimentară bogată în proteine, grăsimi şi dulciuri fine; * expunerea sânilor la radiaţii ultraviolete mai ales pentru persoanele care prezintă modificări de mastopatie benignă difuză sau în placard; * traumatismele mamare, mai ales cele mici şi repetate ar putea constitui factori de risc; * alcoolul a fost inclus în ultima vreme în rândul factorilor de risc; în schimb pentru cafea şi fumat nu există încă date certe care să ateste rolul acestora în apariţia cancerului glandei mamare deşi există şi opinii care le incriminează; * stresul, indiferent de natura lui constituie un factor de risc atât pentru apariţia cancerului mamar cât şi un factor de agravare a evoluţiei acestuia; * • contraceptivele orale - sunt considerate de majoritatea autorilor factori de risc mai ales când sunt administrate înainte de prima sarcină dusă la termen sau pe perioadă îndelungată (mai mult de 10 ani); * factori virali - unele virusuri cum ar fi virusurile ARN tip B şi C concură la apariţia acestor cancere, dar ipotezele trebuie verificate; * comportamentul familial care implică anumite atitudini faţă de multiplele evenimente economice, sociale etc şi faţă de regimurile alimentare; * expunerea prelungită la unde electromagnetice a fost demonstrat ca factor de risc de către cercetătorii de la NC1 Factori endogeni (care ţin de gazdă) * vârsta - cancerul mamar are în România un maxim de frecvenţă în grupele de vârstă 45-49 de ani (premenopauza) şi un al doilea vârf între 60 şi 65 de ani (postmenopauza); * menarha precoce înainte de 12 ani şi menopauza tardivă după 55 de ani cresc riscul de apariţie al cancerului mamar; * nuliparitatea sau prima sarcină după vârsta de 30 de ani; * un rol important îl are alăptatul la sân Alăptatul normal este un factor protector în timp ce lipsa alăptării constituie un factor de risc; * obezitatea mai ales în postmenopauza; * stările precanceroase (de graniţă, precursoare) cum ar fi: hiperplazia tipică şi atipică, metaplazia, displazia, distrofia (boala fibrochistică) şi cancerul lobular in situ sunt leziuni care pot evolua către un cancer invaziv; * tumori benigne ale glandei mamare (fibroadenomul, adenomul juvenil) papilomatoza juvenilă, chistele care au proliferări intra sau perichistice; * cicatricea radială constituie după unii autori, o leziune de graniţă care trebuie cunoscută; * deficitele imune ar putea constitui factori care să favorizeze apariţia cancerului în general şi al celui marriar în particular; * tulburările endocrine cum ar fi hipo sau hipertiroidia şi excesul estrogenic; Factori genetici In apariţia cancerului mamar un rol important îl joacă factorul de creştere cum ar fi: factorul mamar de creştere derivat („mammary derived growth factor 1") (MDGF1) care a fost identificat în cancerele mamare şi care sugerează modificările autocrine sau paracrine ce apar în celulele maligne În celulele epiteliului mamar cu potenţial de transformare malignă se găsesc receptorii pentru MDGF1 ca şi pentru alţi factori de creştere La aceasta se mai adaugă unele protooncogene ce pot deveni oncogene şi pot transforma celulele epiteliale mamare normale într-una canceroasă, cum ar fi c-sis, c-HER (neu), c-myc Genele supresoare RB, NM23, p53, din contră, inhibă procesul de proliferare al celulelor tumorale Modificări ale acestor gene supresoare favorizează apariţia cancerului mamar Transmiterea ereditară a cancerului mamar este foarte mult discutată Se admite astăzi că această problemă trebuie privită din 2 puncte de vedere: - moştenirea directă a defectelor genetice specifice cum ar fi de exemplu mutaţii ale genei BRCA1 care se produc la nivelul cromozomului 17 (locus 17q21) Această situaţie este rară fiind întâlnită în 5-10% din totalitatea cancerelor sânului (7,15); - transmiterea modificată a genei BRCA 2 concură la apariţia cancerului mamar şi mai ales la apariţia cancerului ovarian; - sindromul de agregare familială ce presupune o predispoziţie genetică dependentă de interacţiunile cu mediul înconjurător Acest tip de cancer nu este caracteristic numai cancerului mamar ci şi altor cancere, sindromul fiind descris de Li-Fraumeni Lynch a descris prezenţa la membrii aceleaşi familii a mai multor cancere colonice, gastrice şi mamare Se pare că în apariţia acestor cancere multiple un rol important îl joacă o serie de oncogene ce constituie plăci turnate cum ar fi p53, c-HER (neu) şi c-Ha-ras Antecedentele familiaie de sindrom Li-Fraumeni, sindrom Cowden, sindrom Muir (variantă a sindromului Lynch 2), de ataxie-teleangiectazie şi de cancer ovarian, cresc posibilitatea de apariţie a cancerului mamar După unii autori descendentele unor mame cu cancer mamar au un risc de două ori mai mare de a face acelaşi tip de cancer mai ales când cancerul mamar a fost bilateral In plus, sunt autori care consideră că dacă în familie sunt mai multe rude de gradul I şi II cu cancer mamar, riscul pentru descendenţii direcţi sau mai îndepărtaţi, creşte în continuare Fără să neglijăm predispoziţia genetică, considerăm că acest risc este mult mai mic decât este evaluat în anumite date din literatură Existenţa aşa numitului cancer mamar familial, deşi susţinut de unii autori, este pus la mare îndoială de alţii ELEMENTE DE DIAGNOSTIC Anamneză trebuie să urmărească date cu privire la factorii de risc, data primului simptom, data primului examen medical, data precizării diagnosticului, data luării în tratament Aceste date sunt necesare pentru aprecierea: * ritmului de evoluţie a tumorii; * cauzelor întârzierii diagnosticului şi al luării în tratament Examenul clinic Inspecţia necesită o bună lumină, cu bolnava în ortostatism sau în poziţie şezândă, mai întâi cu braţele pe şolduri şi apoi cu ele ridicate deasupra capului sau aduse la ceafă Se observă comparativ: * volumul celor 2 sâni; * existenţa unor proeminenţe anormale sau depresiuni; * starea tegumentului privind culoarea (roşeaţa), edemul cutanat, dilatarea venelor subcutanate; * se inspectează cu atenţie mamelonul şi areola putând apare anomalii de formă sau volum - refracţia şi devierea mamelonului, prezenţa crustelor, prezenţa unor eroziuni sau ulceraţii; * se inspectează fosele supraclaviculare şi regiunile axilare Palparea este cel mai important mijloc clinic de apreciere a leziunilor mamare Tehnica palpării presupune aşezarea bolnavei în poziţie de relaxare în ortostatism cu braţele pe şolduri sau clinostatism dorsal cu braţele întinse deasupra capului Diagnosticul paraclinic a) Mamografia, ocupă primul loc ca importanţă şi este un examen indispensabil pentru descoperirea unui cancer asimptomatic Trebuie efectuată bilateral în două incidenţe, laterală şi cranio-podală În anumite situaţii se fac incidenţe suplimentare Elementele radiologice care sugerează un cancer mamar: * opacitatea de regulă cu contur difuz sau sub formă de plajă noroasă cu contur şters; * prezenţa spiculilor şi microcalcificărilor; * edem peritumoral ce apare ca un halou transparent; * îngroşarea lizereului cutanat limitat la tumoră sau areolă (aceasta va fi apreciată în raport cu tegumentul sânului controlateral) În ultimii ani tehnica mamografică a înregistrat progrese deosebite folosindu-se mamografia digitală care permite, cu ajutorul computerului, redarea mult mai detaliată a imaginilor suspecte şi mamografia stereotaxică cu ajutorul căreia se pot plasa ace cu mandren metalic în proximitatea leziunii suspecte ce poate fi astfel extirpată şi examinată histopatologic sau poate să permită puncţia cu ac fin şi examenul citologic al aspiratului b) Ccografia ultrasonică permite diferenţierea maselor lichide de cele solide, măsurarea certă a dimensiunilor tumorii şi poate da date exacte despre caracterul ei Asocierea ecografiei cu Doppler poate constitui chiar o metodă de depistare a cancerului mamar Alte tehnici în curs de evaluare sunt: tomografia computerizată, rezonanţa magnetică cu substanţă de contrast (godalinium), tomografia cu emisie de pozitroni, scintigrafia cu tecneţiu Metode de laborator ce susţin diagnosticul a nivelul antigenelor CA-15 3, TAG 72, MCA; b nivelul catepsinelor D în cancerele mamare agresive valoarea lor este mult crescută Diagnosticul de certitudine se pune prin următoarele metode: * excizie sectorală mamară cu examen histopatologic (HP) la gheaţă, pentru cazurile cu indicaţie iniţial chirurgicală; tumora trebuie extirpată în totalitate împreună cu o margine de ţesut mamar peritumoral; * examen citologic din aspiratul obţinut prin puncţie cu ac fin pentru toate cazurile la care chirurgia nu este prima secvenţă terapeutică; în această situaţie citologia arată numai malignitatea dar nu şi tipul histopatologic * în mastita carcinomatoasă se face puncţie aspirativă în zona cea mai densă cu examen citologic; dacă puncţia este negativă se practică axilotomie cu biopsie ganglionară; dacă nici astfel nu se obţine confirmarea diagnosticului se admite biopsia cutanată; * amprenta cu examen citologic pentru leziuni ulcerate mamelonare sau areolare în caz de suspiciune de boală Paget; * examen citologic din scurgerile mamelonare (cu valoare diagnostică mai mică); * în situaţia în care citologia este negativă, dar suspiciunea clinică de malignitate este ridicată şi ar trebui efectuat iniţial un alt tratament decât cel chirurgical, există 2 alternative: axilotomie cu biopsie ganglionară, iar dacă rezultatul este neconcludent, ablaţia tumorii cu examen HP la gheaţă DEPISTAREA CANCERULUI GLANDEI MAMARE Până la vârsta de 30 de ani se recomandă auto-examinarea lunară a sânilor între 30-40 de ani se recomandă examen clinic efectuat de un medic specialist odată pe an cu efectuarea unei mamografii la primul examen Mamografia nu va fi repetată decât în mod excepţional, când examenul clinic impune o astfel de investigaţie între 40 şi 49 de ani - o mamografie la 2 ani şi examen clinic anual Peste 50 de ani examen clinic şi mamografie anual TRATAMENTUL CHIRURGICAL Mastectomia radicală (operaţia Halsted) Tehnica este bine cunoscută de majoritatea chirurgilor, oferind avantaje în privinţa evidării ganglionare axilare şi asigurând cel mai bine ridicarea complexului fascial şi a ţesutului limfoganglionar interpectoral Are însă şi dezavantajul unor sechele mai severe, mai ales dacă se practică după radioterapie Braţul gros, determinat de edemul cronic, ajunge în unele cazuri la dimensiuni monstruoase, imposibil de prevăzut, chiar în condiţiile unei tehnici ireproşabile Impotenţa funcţională a membrului corespunzător este de diferite grade, aspectul inestetic, şi plexalgiile sunt de asemenea sechele supărătoare pentru bolnave În caz de asociere a radioterapiei, radionecrozele pot fi extinse la grilajul costal, foarte greu de tratat De asemenea, radiodistrofiile tardive axilare şi ale peretelui toracic sunt mai frecvente când s-a practicat această intervenţie Operaţia Halsted îşi propune îndepărtarea în bloc a sânului, a muşchilor pectorali şi a ţesutului limfoganglionar axilar Mastectomia tip Patey Acest procedeu urmăreşte să execute o mastectomie cu intenţie de radicalitate, care constă în ridicarea sânului bolnav împreună cu fascia anterioară a muşchiului mare pectoral şi ţesutul limfo-ganglionar axilar, suprimând micul pectoral, dar conservând muşchiul marele pectoral Intervenţia denumită şi mastectomie radicală modificată Are avantajul că prin păstrarea muşchiului mare pectoral, funcţionalitatea braţului este mai bună, aspectul estetic se schimbă mai puţin, iar iradierea postoperatorie se face în condiţii de securitate mai mare decât după operaţia Halsted Are însă dezavantajul că nu permite o evidare la fel de largă ca în operaţia Halsted a ţesutului limfo-ganglionar interpectoral, fără primejdia de a leza pachetul vasculo-nervos al marelui pectoral Mastectomia radicală modificată cu limfadenectomie axilo-transpectorală În 1976, Prof Dr Doc Alexandru Trestioreanu, Prof Dr I Bălănescu şi Dr Gh Pitaru, comunică un procedeu personal de mastectomie, care are avantajul că păstrează marele pectoral, executând însă ablaţia corectă a complexului fascial clavico-racopectoral, a ganglionilor interpectorali fără lezarea pediculului marelui pectoral şi a ţesutului limfo-ganglionar axilar Evidarea axilară se face la vedere, cu multă uşurinţă şi securitate, pe cale combinată, transpectorală şi axilară Mastectomia radicală modificată (tehnica Chiricuţă) Această intervenţie se bazează pe crearea unui ecran muscular pretoracic, realizat prin himerizarea muşchilor pectorali, după ce s-a executat evidarea limfo-ganglionară axilară şi interpectorală şi extirparea întregului complex fascial al regiunii pectoro-axilare Principalele caracteristici ale acestei tehnici pot fi rezumate astfel: Chirurgia conservatoare Alternativă a mastectomiei pentru stadiile puţin avansate ale cancerului mamar, chirurgia conservatoare îşi propune să păstreze sânul cât mai puţin modificat, deci să evite mutilarea Acest tip de chirurgie trebuie să asigure simultan două deziderate: controlul local al bolii şi obţinerea unui rezultat estetic bun Când compromisul nu este realizabil, deci când nu se poate efectua o rezecţie suficientă din punct de vedere oncologic fără ca deformarea sânului să devină inacceptabilă, atunci cazul nu are indicaţie pentru tratament conservator Prin examenul histopatologic al piesei operatorii chirurgia oferă posibilitatea obţinerii unor informaţii esenţiale pentru evaluarea prognostică şi orientarea terapeutică Controlul local optim al bolii în condiţiile unei chirurgii conservatoare nu se poate realiza decât în asociere cu iradierea sânului şi eventual a ariilor ganglionare regionale Chirurgia conservatoare se adresează tumorii primare şi ganglionilor axilari RADIOTERAPIA În prezent se foloseşte aparatură cu energii înalte (cobaltroane sau acceleratoare liniare) Iradierea se aplică fie preoperator fie postoperator doza medie fiind de 45-50 Gy pe volumul ţintă (glanda mamară sau peretele toracic, ganglionii mamari interni, ganglionii axilari, ganglionii supra şi subclaviculari) în cancerul sânului se mai poate utiliza curieterapia interstiţială care foloseşte fire de Ir192 radioactiv, plasate în patul tumoral sau supraimpresia (suplimentarea) dozei cu un fascicul de electroni Radioterapia este o componentă esenţială a tratamentului conservator al cancerului mamar Controlul local eficient al bolii nu poate fi obţinut decât asociind iradierea chirurgiei limitate (care conservă sânul) CHIMIOTERAPIA Poate fi: * adjuvantă, consolidând rezultatele obţinute după intervenţia chirurgicală şi/sau radioterapie; * neoadjuvantă în tumorile avansate sau în tumori mici dar agresive; * paliativă Drogurile cele mai eficiente sunt Doxorubicina şi analogii săi, 5FU, Ciclofosfamida, Methotrexatul, alcaloizii de vinca şi Cisplatinul De regulă se fac asocieri cum sunt: CMF - Ciclofosfamida + 5FU + Methotrexat; FAC - Adriamicină + 5FU + Ciclofosfamida La acestea se adaugă ca achiziţii recente: taxani, Navelbina, Etoposidul şi Idarubicina HORMONOTERAPIA În cancerul mamar manipularea hormonală ţine seama de statusul hormonal, de receptorii pentru estrogeni şi progesteron În premenopauză pentru tumorile hormonodependente (receptori +) se realizează inhibiţie ovariană chirurgicală sau radiologică Se mai poate încerca o castrare medicală cu agonişti de LH-RH (Zoiadex) care este însă tranzitorie Se mai folosesc antiestrogenii (Tamoxifenul) care blochează receptorii hormonali Este un produs bine tolerat şi se recomandă administrarea lui pe o durată de cel puţin 2 ani Antiaromatazele (aminoglutetimida) blochează sinteza estrogenilor şi corticoizilor de substituţie cu Predison Progestativele de sinteză (Farlutal, Magace) sunt utilizaţi în tratamentul metastazelor osoase BIBLIOGRAFIE Trestioreanu Al , Bălănescu I , Pitaru Gh - Variantă tehnică de mastectomie cu conservarea marelui pectoral pentru cancerul glandei mamare Cancerul sânului, Institutul Oncologic, Cluj-Napoca 1978 Bălănescu I , Anghel Rodica - Cancerul Sânului; Patologie Chirurgicală; sub redacţia Angelescu N , Editura Celsius, Bucureşti, 1997 Bălănescu I , Blidaru Al , Duţu Rodica - Criteriile şi locul chirurgiei limitate în tratamentul cancerului mamar, Revista de Chirurgie, 1991 Rişca M - Mastita carcinomatoasă, Cancerul sânului, Institutul Oncologic, Cluj-Napoca, 1978 Bologa S - Istoria naturală a cancerului de sân Cancerul sânului, Institutul Oncologic Cluj-Napoca, 1978 Chiricuţă I , Opriş I - Indicaţia terapeutică în cancerul mamar, Cancerul sânului, Institutul Oncologic Cluj-Napoca, 1978 Trestioreanu Al - Cancerul glandei mamare, Caiete metodologice de oncologie, Editura medicală 1983 Setlacec D - Chirurgia glandei mamare, Chirurgia ginecologică sub redacţia Panait Sârbu, Editura Medicală, 1982 